ID-DEĊIŻJONI TAL-KUMMISSJONI
ta' l-14 ta' Marzu 2005
li temenda l-Anness II tad-Deċiżjoni tal-Kunsill 79/542/KEE dwar l-importazzjoni ta' laħam frisk mill-Arġentina
(innotifikata taħt in-numru tad-dokument C(2005) 602)
(Test b'rilevanza għaż-ŻEE)
(2005/234/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 72/462/KEE tat-12 ta' Diċembru 1972 dwar problemi tas-saħħa u ta' l-ispezzjoni veterinarji fl-importazzjoni ta' annimali bovini, kaprini u ħnieżer, laħam frisk jew prodotti tal-laħam minn pajjiżi terzi (1), u b'mod partikulari t-tieni sub-paragrafu ta' l-Artikolu 3(1) u l-Artikolu 16(1) tagħha.
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistipola r-regoli tas-saħħa ta' l-annimali li jirregolaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali għall-konsum uman (2), u b'mod partikolari l-Artikolu 8 (1) u (4) tagħha,
Billi:
(1)
Il-Parti I ta' l-Anness II tad-Deċiżjoni tal-Kunsill 79/542/KEE tal-21 ta' Diċembru 1979 li telenka lista ta' pajjiżi terzi jew partijiet minnhom, u li tistipola l-kundizzjonijiet tas-saħħa ta' l-annimali u tal-pubbliku u taċ-ċertifikazzjoni veterinarja, għall-importazzjoni fil-Komunità ta' ċerti annimali ħajjin u tal-laħam frisk tagħhom (3), tagħti lista ta' pajjiżi terzi u partijiet tagħhom li minnhom l-Istati Membri huma awtorizzati li jimportaw ċerti annimali ħajjin u l-laħam frisk tagħhom.
(2)
Wara mxija tal-marda ta' l-ilsien u d-dwiefer (“FMD”) f'Settembru 2003 fil-provinċja ta' Salta fl-Arġentina, fit-Tramunatana tal-pajjiż qrib il-fruntiera mal-Paragwaj, id-Deċiżjoni tal-Kunsill 93/402/KEE ta' l-10 ta' Ġunju 1993 dwar il-kundizzjonijiet tas-saħħa ta' l-annimali u ċ-ċertifikazzjoni veterinarja għall-importazzjoni ta' laħam frisk mill-pajjiżi ta' l-Amerika t'Isfel (4) ġiet emendata mid-Deċiżjonijiet 2003/658/KE (5) u 2003/758/KE (6), sabiex tiġi sospiża l-importazzjoni ta' laħam bovin mingħajr għadam u mmaturat mill-Provinċji ta' Salta, Jujuy, Chaco u Formosa ta' l-Arġentina. Id-Deċiżjoni 93/402/KEE tħassret mid-Deċiżjoni 2004/212/KE (7) u d-dispożizzjonijiet tagħha ġew inkorporati fid-Deċiżjoni 79/542/KEE.
(3)
L-imxija ilha li ntemmet għal aktar minn 12-il xahar u ma nkixef l-ebda każ ieħor fit-territorju ta' l-Arġentina. Fl-istass waqt, missjonijiet ta' spezzjoni li saru fl-2004 urew li l-qagħda fl-Arġentina tjiebet sew rigward is-saħħa ta' l-annimali kif ukoll rigward is-saħħa pubblika.
(4)
Il-Kummissjoni talbet lill-Arġentina sabiex toħloq żona ta' ħarsien matul il-fruntieri tagħha mal-Bolivja u mal-Paragwaj sabiex tevita r-riskju li tiddaħħal l-FMD. L-Arġentina pproponiet żona ta' ħarsien wiesgħa 25 kilometru matul il-fruntiera tagħha ma' dawk il-pajjiżi (“iż-żona ta' ħarsien”). Mapep u tagħrif iddettaljat/i, b'mod partikolari rigward il-miżuri ta' kontroll li qed jitwettqu fiż-żona ta' ħarsien, issa ngħataw lill-Kummissjoni. L-importazzjoni fil-Komunità miż-żona ta' ħarsien ta' laħam frisk minn speċi li huma suxxettibbli għall-FMD għandha tiġi pprojbita.
(5)
Għaldaqstant huwa xieraq li tissokta l-importazzjoni ta' laħam frisk mingħajr għadam u mmaturat mill-provinċji ta' Salta, Jujuy, Chaco u Formosa bl-eċċezzjoni taż-żona ta' ħarsien.
(6)
Id-Deċiżjoni 79/542/KEE li telenka lista ta' pajjiżi terzi jew partijiet minn pajjiżi terzi u li tistipola l-kundizzjonijiet tas-saħħa ta' l-annimali u tal-pubbliku u taċ-ċertifikazzjoni veterinarja, għall-importazzjoni fil-Komunità ta' ċerti annimali ħajjin u tal-laħam frisk tagħhom ġiet emendata mid-Deċiżjoni 2004/212/KE fost l-oħrajn sabiex jiġu eskużi mill-ambitu tagħha l-prodotti tal-laħam. Għaldaqstant huwa xieraq li jitħassar mill-Artikolu 1 ir-riferiment żbaljat għall-prodotti tal-laħam.
(7)
L-Artikolu I u l-Parti II ta' l-Anness tad-Deċiżjoni 79/542/KEE għandhom jiġu emendati akkont.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Fl-Artikolu 1 tad-Deċiżjoni 79/542/KEE il-kelmiet “u prodotti tal-laħam” jitħassru.
Artikolu 2
Il-Parti 1 ta' l-Anness II tad-Deċiżjoni 79/542/KEE huwa mibdul bit-test fl-Anness ta' din id- Deċiżjoni.
Artikolu 3
Din id-Deċiżjoni tidħol fis-seħħ minn [18 ta' Marzu 2005 daħħal id-data tal-pubblikazzjoni].
Artikolu 4
Din id-Deċiżjoni hija indirizzata lill-Istati Membri.
Brussel, fl-14 ta' Marzu 2005.